निफ्टी 195 अंक चढ़ा, Paytm और टाटा मोटर्स के शेयर में 5-5% की तेजी
BSE NSE Sensex Today, Stock Market Latest Updates;  हफ्ते के पहले कारोबारी दिन यानी आज सोमवार (8 मई) को शेयर बाजार में तेजी देखने को मिल रही है। सेंसेक्स 500 अंकों से ज्यादा की तेजी के साथ 61,500 के स्तर से ऊपर कारोबार कर रहा है।
हफ्ते के पहले कारोबारी दिन यानी आज सोमवार (8 मई) को शेयर बाजार में तेजी देखने को मिली। सेंसेक्स 709 अंकों की तेजी के साथ 61,764 के स्तर पर बंद हुआ। निफ्टी में भी 195 अंक की तेजी रही, ये 18,264 के स्तर पर बंद हुआ। वहीं सेंसेक्स के 30 शेयरों में से 27 में बढ़त और सिर्फ 3 में गिरावट देखने को मिली।
Q4 रिजल्ट्स के पहले 5% चढ़ा टाटा मोटर्स
चौथी तिमाही के नतीजों के पहले आज टाटा मोटर्स का शेयर करीब 5% बढ़कर 500 रुपए के पार बंद हुआ। इतना ही नहीं कारोबार के दौरान टाटा मोटर्स ने 502.30 रुपए का अपना नया 52-वीक हाई भी बना लिया है।
रिजल्ट के बाद Paytm में भी 5% की तेजी
Paytm का शेयर रिजल्ट के बाद करीब 5% यानी 34.40 रुपए की तेजी के साथ 724 रुपए पर बंद हुआ। वहीं नतीजों के बाद कोल इंडिया का शेयर 1.83% गिरकर 233.05 रुपए पर बंद हुआ है।
इंडसइंड बैंक-टाटा मोटर्स निफ्टी-50 के टॉप गेनर
इंडसइंड बैंक, टाटा मोटर्स, बजाज फाइनेंस, बजाज फिनसर्व, ONGC, हिंडाल्को, HDFC लाइफ, HCL टेक और M&M समेत निफ्टी-50 के 42 शेयरों में तेजी रही। वहीं कोल इंडिया, अडाणी एंटरप्राइजेज, सन फार्मा, डॉ रेड्‌डी, ब्रिटानिया और LT समेत 8 शेयरों में गिरावट देखने को मिली।
ऑटो सेक्टर में सबसे ज्यादा 1.79% की तेजी रही
NSE के सभी 11 सेक्टोरल इंडेक्स में से 9 में तेजी और सिर्फ 2 में गिरावट रही। ऑटो सेक्टर में सबसे ज्यादा 1.79% की तेजी रही। बैंक, फाइनेंशियल सर्विसेज, प्राइवेट बैंक और रियल्टी सेक्टर में भी 1% से ज्यादा की तेजी देखने को मिली। FMCG, IT, मेटल और फार्मा सेक्टर में भी बढ़त रही। सिर्फ मीडिया और PSU बैंक सेक्टर में गिरावट देखने को मिली।
चौथी तिमाही में कोल इंडिया का प्रॉफिट घटा
कोल इंडिया ने 7 मई को अपने Q4FY23 यानी चौथी तिमाही (जनवरी-मार्च) के रिजल्ट्स अनाउंस किया। इस तिमाही में कंपनी का नेट प्रॉफिट साल-दर-साल (YoY) 18% घटकर 5,528 करोड़ रुपए पर आ गया है। हालांकि, पूरे FY23 में कंपनी के प्रॉफिट में 62% का उछाल देखने को मिला है और यह 28,125 करोड़ रुपए पर पहुंच गया है। जबकि FY22 में कंपनी को 17,378 करोड़ रुपए का प्रॉफिट हुआ था।
FY23 की चौथी तिमाही में ऑपरेशन से कंपनी का रेवेन्यू 38,152 करोड़ रुपए रहा, जो FY22 की समान तिमाही में 32,709 करोड़ रुपए था। इसका मतलब है कि कंपनी के रेवेन्यू में सालाना आधार (YOY) पर 17% की बढ़ोतरी हुई है।
शुक्रवार को बाजार में रही थी गिरावट
इससे पहले शुक्रवार यानी 5 मई को घरेलू शेयर बाजार में गिरावट देखने को मिली थी। सेंसेक्स 694 अंक गिरकर 61,054 के स्तर पर बंद हुआ था। वहीं निफ्टी भी 186 अंक गिरा था। ये 18,069 के स्तर पर बंद हुआ था। सेंसेक्स के 30 शेयरों में से 20 में गिरावट और 10 में बढ़त रही थी।